വസ്ത്രാലങ്കാരത്തില് നിന്ന് മത്സ്യകൃഷിയിലേക്ക് കൊവിഡിന് മുന്നില് പകച്ച് നില്ക്കാതെ രേഷ്കുമാര് നടത്തിയ ജൈത്രയാത്ര തയ്യല്ക്കടയില് നിന്ന് അപ്രതീക്ഷിതമായി സീരയലിലേക്കും പിന്നീട് സിനിമ ലോകത്തേക്കും എത്തിപ്പെട്ടയാളാണ് കോട്ടയം ചങ്ങനാശേരി വാഴപ്പള്ളി സ്വദേശി രേഷ് കുമാര്. കമ്മാര സംഭവം, പുലിമുരുകന്, ഒടിയന് തുടങ്ങി അമ്ബതിലധികം സൂപ്പര്ഹിറ്റ് സിനിമകളില് അസിസ്റ്റന്റ് കോസ്റ്റ്യൂം ഡിസൈനറായിരുന്നു രേഷ്. സിനിമാത്തിരക്കുകളും ലൊക്കേഷനുമൊക്കെയായി ലൈഫ് അങ്ങനെ കളറായി നില്ക്കുന്ന സമയത്താണ് ഇടിത്തീ പോലെ കൊറോണയെത്തുന്നത്. അതോടെ സിനിമ ജീവിതത്തിന് പായ്ക്ക് അപ്പായി. എന്നാല് സിനിമ ഇല്ലല്ലോയെന്നോര്ത്ത് വെറുതേയിരിക്കാനൊന്നും രേഷ് തയാറായില്ല. തന്റെ സുഹൃത്തുക്കളേയും കൂട്ടി നേരെ വീടിനടുത്ത് തരിശായി കിടന്നിരുന്ന പാടശേഖരങ്ങളിലേക്കിറങ്ങി. അതുവരെ തുണിയും സൂചിയും നൂലും പിടിച്ച കൈയില് പിന്നീട് മീന് വലയും മീന് കുഞ്ഞുങ്ങളുമൊക്കെയായി, പുതിയ ലൊക്കേഷന് പാടശേഖരവും. പതിനാറ് വര്ഷത്തെ സിനിമ സീരിയല് രംഗത്തെ അനുഭവവും നൂറുമേനി കൊയ്തെടുത്ത തന്റെ മത്സ്യക്കൃഷിയെക്കുറിച്ചും രേഷ് കുമാര് മെട്രൊ വാര്ത്ത ഓണ്ലൈനുമായി പങ്കുവയ്ക്കുന്നു. തുന്നിയെടുത്ത ജീവിതവും പെടപെടയ്ക്കണ മീനുകളും... സിനിമയുമായി യാതൊരു ബന്ധവുമില്ലാതെ സിനിമയിലേക്കെത്തിയ ആളാണ് ഞാന്. പത്താം ക്ലാസ് പഠനമൊക്കെ കഴിഞ്ഞ് എന്ത് ചെയ്യണമെന്നറിയാതെ നടന്നിരുന്ന സമയത്താണ് വാഴപ്പള്ളിയില് വീടിനടുത്തുള്ള തയ്യല്ക്കടയില് ജോലിക്ക് പോകുന്നത്. അവിടെയുണ്ടായിരുന്ന കൂട്ടുകാരന് രതീഷ് നാരായണന്റെ അച്ഛന് നാരായണന് വാഴപ്പള്ളി സീരിയലിലും സിനിമയിലുമൊക്കെ കലാസംവിധാനം ചെയ്യുന്ന ആളായിരുന്നു. അങ്ങനെ ഒരു ദിവസം രതീഷിനെ കാണാന് തിരുവനന്തപുരത്തേക്ക് പോയതാണ്. ആ യാത്രയാണ് വസ്ത്രാലങ്കാര രംഗത്തേക്കുള്ള ചവിട്ടുപടിയായത്. അവിടെവച്ച് കടമറ്റത്ത് കത്തനാര് എന്ന സീരിയലില് വസ്ത്രാലങ്കാരം ചെയ്യുന്ന സൂര്യ ശ്രീകുമാറിനെ പരിചയപ്പെടാനിടയായി. അദ്ദേഹമാണ് എന്നെ ആ സീരിയലിന്റെ വര്ക്കിനായി തിരുവനന്തപുരത്തേക്ക് വിളിക്കുന്നത്. പിന്നീട് അദ്ദേഹത്തോടൊപ്പം ദേവി മാഹാത്മ്യം, സ്വാമി അയ്യപ്പന് തുടങ്ങി കുറച്ച് സീരിയലുകള് കൂടി ചെയ്തിരുന്നു. സിനിമയിലിപ്പോള് 12 വര്ഷത്തോളമായി ജോലി ചെയ്യുന്നു. എസ്.ബി സതീഷ്, സമീറ സനീഷ് എന്നിവരുടെ അസിസ്റ്റന്റായാണിപ്പോള് പ്രവര്ത്തിക്കുന്നത്. സൈലന്സ്, മുന്നറിയിപ്പ്, മാസ്റ്റേഴ്സ്, ഹീറോ, സീനിയേഴ്സ്, ഡോക്ടര് ലൗ, കുട്ടനാടന് മാര്പാപ്പ, സൈറ ഭാനു, ഞാന് പ്രകാശന് തുടങ്ങി നിരവധി സിനിമകളുടെ ഭാഗമാകാന് കഴിഞ്ഞു. വര്ക്ക് ചെയ്ത പല സിനിമകളിലും ചെറിയ വേഷങ്ങളും ചെയ്തിട്ടുണ്ട്. പുതിയ തീരങ്ങള്, മേര നാം ഷാജി, പുലിമുരുകന് തുടങ്ങിയ സിനിമകളിലെല്ലാം ചെറു കഥാപാത്രങ്ങളെ അവതരിപ്പിക്കാന് അവസരം കിട്ടി. ജിജോ ജോസഫ് സംവിധാനം ചെയ്യുന്ന സിജു വിത്സന് നായകാനയെത്തുന്ന വരയന്, മൈ നെയിം ഈസ് അഴകന് തുടങ്ങി പത്തോളം സിനിമകള് പുറത്തുവരാനുണ്ട്. കുട്ടി ദൈവം, ക്യാറ്റ്മാന് തുടങ്ങിയ ഹ്രസ്വ ചിത്രങ്ങളില് സ്വതന്ത്രമായി വസ്ത്രാലങ്കാരം നിര്വഹിച്ചിരുന്നു. നൂറുമേനി കൊയ്തെടുത്ത മത്സ്യക്കൃഷി... സിനിമ ചിത്രീകരണമൊക്കെ നന്നായി പോകുമ്ബോഴായിരുന്നു കൊറോണയെത്തുന്നത്. ഉടനെയൊന്നും ഷൂട്ടിങ്ങൊന്നും തുടങ്ങില്ല. ഇനിയെന്തു ചെയ്യുമെന്നാലോചിച്ചിരിക്കുമ്ബോഴാണ് മത്സ്യക്കൃഷിയെന്ന ആശയത്തിലേക്കെത്തിയത്. അങ്ങനെ ഞങ്ങള് അഞ്ച് സുഹൃത്തുക്കള് ചേര്ന്ന് ചങ്ങനാശേരി നഗരസഭ അതിര്ത്തിക്കടുത്ത് വര്ഷങ്ങളായി തരിശായി കിടന്നിരുന്ന ഒരേക്കര് പാടശേഖരം പാട്ടത്തിനെടുത്ത് അവിടം വൃത്തിയാക്കി കുളമൊരുക്കിയെടുത്തു. ജയലാല്, വിഷ്ണു റെജിമോന്, ഗിരീഷ് വടക്കേക്കര, പ്രവീണ് എന്നിവരാണ് മത്സ്യക്കൃഷിയിലെ സുഹൃത്തുക്കള്. ആദ്യം പരീക്ഷണാടിസ്ഥാനത്തില് 1000 റെഡ് ബെല്ലിയും 200 സിലോപ്പിയും ആയിരുന്നു നിക്ഷേപിച്ചത്. ഇത് വിജയമായതോടെ കൂടുതല് ആത്മവിശ്വാസമായി. ഫിഷറീസ് വകുപ്പില് നിന്ന് ലൈസന്സ് കൂടി ലഭിച്ചതോടെ അസം വാളക്കൃഷി നടത്താന് തീരുമാനിച്ചു. 15000 അസം വാളക്കുഞ്ഞുങ്ങളെയാണ് നിക്ഷേപിച്ചത്. ഇപ്പോള് അതിന്റെ വിളവെടുപ്പ് കഴിഞ്ഞ് പുതിയ മീന് കുഞ്ഞുങ്ങളെ നിക്ഷേപിച്ചിരിക്കുകയാണ്. ഇവിടെ നൂറുമേനി വിളവ് കൊയ്തതോടെ രാമങ്കരിയില് അഞ്ചേക്കറിലും പുതുപള്ളിയില് മൂന്നേക്കറിലും മത്സ്യക്കൃഷി തുടങ്ങിയിരിക്കുകയാണിപ്പോള്. സിനിമയിലും കൃഷിയിലും മാത്രമല്ല രാഷ്ട്രീയത്തിലുമുണ്ട് പിടി... മുന്മന്ത്രിയും കേരള കോണ്ഗ്രസ് നേതാവും ചങ്ങനാശേരി എംഎല്എയും ആയിരുന്ന സി.എഫ് തോമസിനോടുള്ള ആരാധനയാണ് രാഷ്ട്രീയത്തിലേക്കെത്താന് കാരണമായത്. രണ്ട് തവണ ചങ്ങനാശേരി നഗരസഭ ഒന്നാം വാര്ഡില് യുഡിഎഫ് സ്ഥാനാര്ഥിയായി മത്സരിച്ചിരുന്നു. അതോടൊപ്പം രണ്ട് തവണ ചങ്ങനാശേരി നിയേജക മണ്ഡലത്തിലെ യൂത്ത് കോണ്ഗ്രസ് മണ്ഡലം പ്രസിഡന്റുമാ യിരുന്നു. ഇപ്പോള് യൂത്ത് കോണ്ഗ്രസിന്റെ ബ്ലോക്ക് ജനറല് സെക്രട്ടറിയായാണ് പ്രവര്ത്തിക്കുന്നത്. എല്ലാ കാര്യങ്ങള്ക്കും പൂര്ണ പിന്തുണയുമായി ഭാര്യ സരിതയും മക്കളായ രേഷിത്തും രതുലുമുണ്ട്.